Chrám svätého Michala archanjela (Inovce)

Chrám svätého Michala archanjela je drevená gréckokatolícka cerkev v obci Inovce v najvýchodnejšej časti Slovenska v okrese Sobrance. Stojí pod masívom Popriečného vo Vihorlatských vrchoch od roku 1836 a je zasvätená svätému Michalovi archanjelovi. Je to jedna z najmenších drevených cerkví na Slovensku. Chrám bol v roku 1968 vyhlásený za národnú kultúrnu pamiatku Slovenskej republiky spolu s ďalšími 26 kostolmi ako súbor Východoslovenské drevené kostoly. Opis Cerkva bola postavená v prvej tretine 19. storočia (niekedy sa uvádza rok 1836) a svojimi rozmermi postačovala potrebám málo ľudnatej obce. Súčasťou areálu je drevená zvonica s jednoduchou, v hornej časti otvorenou stĺpikovou konštrukciou, na svahu za cerkvou leží cintorín a celý areál dotvárajú mohutné lipy. Z hľadiska pôdorysu je to trojpriestorový zrubový objekt na nízkej podmurovke s hrotito ukončenou svätyňou. Loď je postavená na štvorcovom pôdoryse, podobne aj babinec, nad ktorým sa vypína západná veža situovaná do prečnievajúcej strechy a podchytená drevenými krakorcami. Zrub je prekrytý veľkou valbovou strechou, ktorá zostupuje tak nízko, že okienka na južnej strane museli byť vsadené do hlbokej niky. Na kovovej konštrukcii nad svätyňou bola osadená menšia strešná vežička. Obe veže sú zakončené cibuľovitými baňami s trojramennými kovanými krížmi. Hlavný vstup vedie cez babinec do chrámovej lode, ktorú presvetľuje dvojica okienok. Interiér svätyne presvetľujú tiež dve okienka (na južnej a severovýchodnej stene). Z dôvodu malej výšky i šírky východnej steny lode, nebolo možné osadiť ikonostas s plným ikonografickým programom, ktorý je vďaka tomu neúplný a asymetrický. Vyrezávaná konštrukcia ikonostasu s bielo-zlatými cárskymi dverami s medailónmi Zvestovania a štyroch evanjelistov pochádza z obdobia vzniku celého chrámu a vyznačuje sa netradičným riešením rezbárskej dekorácie jeho stĺpikov, ako aj rámov hlavných ikon. Všetky ikony sú poznačené vplyvom západnej maľby, podobný charakter má aj prestol vo svätyni s ikonou Piety a výjav Ukrižovania na stole žertveníka. Pri obnove cerkvi v 90. rokoch minulého storočia došlo k výmene narušených trámov zrubu a šindľa valbovej strechy. Galéria Kliknite na obrázok pre jeho zväčšenie. Drevené kostoly v okolí Chrám Prenesenia ostatkov svätého Mikuláša (Ruská Bystrá, 1730, UNESCO) Chrám Nanebovstúpenia Pána (Šmigovec, 1775) Chrám svätého Bazila Veľkého (Hrabová Roztoka, 18. stor) Referencie Literatúra Globus magazín: Drevené kostolíky na Slovensku III. roč. 3., číslo 5-6, str. 68, 2003 Dudáš M. a kol.: Drevené kostoly. Edícia Kultúrne Krásy Slovenska. Vyd. DAJAMA, Bratislava, 2007, ISBN 80-89226-14-0 Pavlovský, F.: Drevené gréckokatolícke chrámy na východnom Slovensku: Humenné, okolie a iné. str. 32-41, Vyd. PETRA, Prešov, 2008, ISBN 978-80-8099-032-9 Pozri aj Vihorlatské vrchy Východoslovenské drevené kostoly Drevená sakrálna architektúra na Slovensku Iné projekty Commons ponúka multimediálne súbory na tému Chrám svätého Michala archanjela (Inovce) Externé odkazy Poloha na turistickej mape Poloha na turistickej / cykloturistickej mape Turistická mapa Karpatská turistická cesta, časť 1 (Aurius, 2013) Archivované 2015-02-20 na Wayback Machine, časť 2 Archivované 2015-02-20 na Wayback Machine Inovce, Gréckokatolícky drevený chrám svätého archanjela Michala, 1836, NKP na drevenechramy.sk